Page:Medicina de quadrupedibus.djvu/72

16 hẏt hæled wel. To *wifes willan þæs buccan ȝeallen meng wið recels ⁊ wið netelan sæd, smẏre þane *teors mid ætforan to þas reste-ȝemanan: ꝥ wif onfeahþ þæs willan on þan hamede. Þi læs ci[l]d sẏ hreosende ꝥ ẏs filleseoc oꝥꝥ scinla(c) mete fire-gate braȝen *teoh *þurh gẏlde(n)e hring, sẏle ðan cilde swelȝan ær þan hit m(e)oluc bruca ⁊ *suce: hẏt bẏð ȝehæled. Wið oman nim gate horn ⁊ leȝe to fẏre ꝥ he bẏrne on fyre, do þanne of þa scille on niwe fæt, cnuca hẏ þane swiþe wið scearpun ecede, do on ða oman fort hy hæl sẏ. To slæpe gate horn under heafed ȝeled: wæccen he on slæp ȝecẏrred. Wið blod-rine of nose *adrẏȝ gate blod ⁊ gnid to duste, do on ꝥ nosþrul: hit wiðstandeþ. Wið eaȝene hæte ⁊ wið stice niwe gate cuse *oferȝeseted mid þa eaȝe-bræwas: hẏm bẏþ hrædlice bote. Wið heafod-ece niwe gate cuse þar-to ȝewriþen: hit hæled. Wið fot-adle niwe gate cuse onȝeled ꝥ sar ȝeliþegaþ. Wið innopes heardnysse swa hwæt swa he eta *menge wiþ þane wætan, ⁊ þone ẏlcan *drince wið þæs innoþes heardnẏsse ꝥ seo toȝene wambe sẏ alẏsed: swa he [ma] drinceð swa hit furþur clænsad. Wið þane wætan do him eac ꝥ he drince gate blod: wel ꝥ hine hæleð. Gif innoþ þinde nim gate blod mid hire smeruwe ⁊ berena grutta gemeng ⁊ on wambe utan ȝewrẏd: *wundorlice hit hæleð. Wið earane sare gate migga do on ꝥ eare ꝥ sar ȝeliþegad. Gif ꝥar *wẏrms inne *bið *hit ꝥ ut *awyrpð. Wið cẏrnlu